Foto’s: ‘Besetters’ dreig om dorp tot stilstand te bringInwoners buite die hof. Foto: ANA. Die Wes-Kaapse hooggeregshof het Donderdag ŉ aansoek om ŉ uitsettingsbevel om beweerde onwettige besetters van ŉ stuk grond wat in private besit is te laat verwyder, uitgestel. Die saak teen die gemeenskapslede van Khayamandi in Stellenbosch naby Kaapstad sal weer 6 November hervat. Inwoners het weereens in hul honderde by die hof opgedaag om te betoog teen hul uitsetting van die grond wat hulle die afgelope paar maande glo onwettig beset het. Maroela Media het vroeër berig ŉ Stellenbosse wynplaaseienaar het hom weer tot die hof gewend aangesien talle strukture wat vroeër van Watergang verwyder is, weer opgerig is. Watergang, ŉ stuk grond wat in ŉ familietrust is en die Louiesenhof-wynlandgoed insluit, is glo vanaf vroeg Augustus tot vandeesmaand beset deur gemeenskapslede ondanks voortslepende onderhandelinge tussen die munisipaliteit en die eienaars vir die koop van die grond. Inwoners buite die hof. Foto: ANA. Zola Ndalasi, ŉ gemeenskapsleier van Khayamandi, het gesê die prokureur wat die inwoners verteenwoordig, het die hof gevra om die saak uit te stel aangesien hy nog besig is om alle relevante papierwerk voor te berei. “Die regter het gesê teen 6 November behoort die munisipaliteit ŉ gevolgtrekking oor die saak te bereik. Die regter het gesê die munisipaliteit moet die grond koop en die munisipaliteit sê hy kan nie bekostig om die grond aan te koop nie. Die regter het toe die munisipaliteit gevra hoekom hy nie sommige van die grond wat hy besit vir die eienaar van die betrokke stuk grond kan gee nie in ŉ tipe ruiltransaksie sodat die kwessie vinnig opgelos word,” het Ndalasi gesê. Ndalasi sê die munisipaliteit beweer nou dit het reeds planne vir die bou van nuwe ontwikkelinge vir die mense wat op die lys was voor hulle met al die grond onder munisipale beheer. Ndalasi het gesê hulle as gemeenskapsleiers is van plan om nog ŉ vergadering met die munisipaliteit te reël in die hoop dat hulle ŉ oplossing kan vind. Hy hét egter gewaarsku as geen ooreenkoms bereik word nie, sal Khayamandi-inwoners die hele Stellenbosch-omgewing volgende week tot stilstand bring.